Kommissionens forordning (EF) nr. 686/2004

af 14. april 2004

om overgangsforanstaltninger for producentorganisationer inden for sektoren for friske frugter og grøntsager som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af Den Europæiske Union

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og

ud fra følgende betragtninger:

(1) Kommissionens forordning (EF) nr. 1432/2003 af 11. august 2003 om gennemførelsesbestemmelser til Rådets forordning (EF) nr. 2200/96 for så vidt angår anerkendelse af producentorganisationer og foreløbig anerkendelse af producentsammenslutninger(1) og Kommissionens forordning (EF) nr. 1433/2003 af 11. august 2003 om gennemførelsesbestemmelser til Rådets forordning (EF) nr. 2200/96 for så vidt angår driftsfonde, driftsprogrammer og finansiel støtte(2) fastsætter visse tidspunkter og betingelser for anerkendelse af og støtte til producentorganisationer. Der bør fastsættes overgangsforanstaltninger for at gøre det muligt for producentorganisationer og producentsammenslutninger i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (herefter benævnt "de nye medlemsstater") at ansøge om støtte i henhold til disse forordninger inden den 1. januar 2005.

(2) En række nye medlemsstater har vedtaget national lovgivning om anerkendelse af og støtte til producentorganisationer og producentsammenslutninger, og der findes allerede en række producentorganisationer og producentsammenslutninger.

(3) Det bør være muligt for de nye medlemsstater midlertidigt at betragte producentorganisationer og producentsammenslutninger, som de har anerkendt under deres respektive nationale lovgivning, som værende anerkendt i henhold til forordning (EF) nr. 2200/96. Herefter vil sådanne producentorganisationer og producentsammenslutninger kunne ansøge om disponibel fællesskabsstøtte. De nye medlemsstater bør inden udgangen af 2005 efterprøve, om producentorganisationerne og producentsammenslutningerne også reelt opfylder anerkendelseskriterierne i Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(3). Det finansielle ansvar for støtten til disse producentorganisationer og producentsammenslutninger påhviler de pågældende nye medlemsstater.

(4) Visse nye medlemsstater har ikke i deres nationale lovgivning nogen bestemmelser om anerkendelse af producentorganisationer baseret på de kategorier af produkter, der er nævnt i artikel 11, stk. 1, litra a), nr. ii)-vii), i forordning (EF) nr. 2200/96. Af hensyn til klarheden bør de producentorganisationer eller producentsammenslutninger, der er blevet anerkendt i den nationale lovgivning inden den 1. maj 2004, betragtes som hørende til kategorien "frugt og grøntsager" som omhandlet i artikel 11, stk. 1, litra a), nr. i), i Rådets forordning (EF) nr. 2200/96.

(5) For at fremskynde processen bør producentorganisationer og producentsammenslutninger, der er blevet anerkendt i den nationale lovgivning inden den 1. maj 2004, ikke være forpligtet til at fremlægge en ny ansøgning. De nye medlemsstater bør meddele dem, om de er anerkendt for 2004 under forordning (EF) nr. 1432/2003 eller ej.

(6) Hverken producentorganisationerne eller de nye medlemsstater har erfaringer med driftsprogrammer. Som en overgangsforanstaltning for producentorganisationer i de nye medlemsstater kan der forelægges driftsprogrammer med en varighed på højst halvandet år. Udarbejdelsen af korte, enkle programmer bør kunne reducere den forberedelsesperiode, som producentorganisationerne behøver, og den evalueringsperiode, som de nationale myndigheder behøver. Udarbejdelsen, evalueringen, gennemførelsen og kontrollen af disse programmer bør kunne hjælpe både producentorganisationerne og de nationale myndigheder til bedre at håndtere driftsprogrammer af normal varighed efter overgangsperioden.

(7) For anerkendelsesplaner, der er godkendt inden 1. maj 2004 i de nye medlemsstater under deres respektive nationale lovgivning, bør begyndelsesdatoen være den 1. maj 2004.

(8) De nye medlemsstater har pligt til hvert år at kontrollere en vis procentdel af producentorganisationerne og producentsammenslutningerne for at se, om de opfylder anerkendelseskriterierne og støttebetingelserne. I betragtning af den administrative byrde, som dette indebærer for de nye medlemsstater, bør de have ret til at reducere procentsatsen for kontrol af producentorganisationer og producentsammenslutninger i 2005 til ikke under halvdelen af det normale niveau, men hvis de benytter sig af denne mulighed, bør procentsatsen forhøjes tilsvarende i 2006, så den i gennemsnit for to år når op på det normale niveau.

(9) Erhvervsdrivende i de nye medlemsstater kan frit vælge ikke at benytte disse overgangsbestemmelser og i stedet anvende de normale regler, der findes i forordning (EF) nr. 1432/2003 og (EF) nr. 1433/2003, i Kommissionens forordning (EF) nr. 1943/2003 af 3. november 2003 om gennemførelsesbestemmelser til Rådets forordning (EF) nr. 2200/96 for så vidt angår støtte til foreløbigt anerkendte producentsammenslutninger(4) og i Kommissionens forordning (EF) nr. 103/2004 af 21. januar 2004 om gennemførelsesbestemmelser til Rådets forordning (EF) nr. 2200/96 for så vidt angår interventionsordningen for frugt og grøntsager og tilbagekøb fra markedet(5).

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Definition

Med henblik på anvendelsen af denne forordning forstås der ved "nye medlemsstater" Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet.

Artikel 2

Anerkendelse og foreløbig anerkendelse

1. Uanset artikel 1 i forordning (EF) nr. 1432/2003 og artikel 12 i forordning (EF) nr. 2200/96 kan de nye medlemsstater beslutte at betragte producentorganisationer eller producentsammenslutninger, som inden den 1. maj 2004 er blevet anerkendt i overensstemmelse med national lovgivning, som enten anerkendte producentorganisationer eller foreløbigt anerkendte producentsammenslutninger i henhold til forordning (EF) nr. 2200/96 (herefter benævnt "anerkendte producentorganisationer" og "anerkendte producentsammenslutninger").

De nye medlemsstater skal hurtigst muligt efter den 1. maj 2004 give hver enkelt producentorganisation eller producentsammenslutning, som er blevet anerkendt inden den 1. maj 2004 i overensstemmelse med national lovgivning, meddelelse om beslutningen om dens anerkendelse.

2. Den i stk. 1 omhandlede beslutning skal gælde fra meddelelsestidspunktet og indtil den 31. december 2005.

3. De nye medlemsstater skal senest 30 dage efter meddelelsen af den i stk. 1 omhandlede beslutning meddele Kommissionen de oplysninger, der omhandles i artikel 12, stk. 1, litra c), i forordning (EF) nr. 2200/96 og i artikel 17, stk. 5, i forordning (EF) nr. 1432/2003, vedrørende henholdsvis producentorganisationer og producentsammenslutninger, der er blevet anerkendt eller har fået afslag på anerkendelse i henhold til nærværende forordning.

Artikel 3

Kategorier af producentorganisationer

Hvis en ny medlemsstat ikke har lovbestemmelser vedrørende de kategorier af producentorganisationer, som er omhandlet i artikel 11, stk. 1, litra a), i forordning (EF) nr. 2200/96, skal de anerkendte producentorganisationer i sådanne medlemsstater anses for at tilhøre kategorien "frugt og grøntsager" som omhandlet i artikel 11, stk. 1, litra a), nr. i), i nævnte forordning.

Artikel 4

Driftsprogrammer

1. I de nye medlemsstater kan producentorganisationer, der i overensstemmelse med den nationale lovgivning er anerkendt inden den 1. maj 2004, inden den 30. juni 2004 forelægge et driftsprogram til godkendelse for en periode, der afsluttes senest den 31. december 2005. Sådanne anmodninger skal ledsages af et tilsagn fra organisationen om at forelægge et nyt driftsprogram senest den 15. september 2005. Driftsprogrammerne skal indeholde driftsfondenes anslåede beløb, jf. artikel 7 i forordning (EF) nr. 1433/2003, baseret på en referenceperiode, der er fastsat i henhold til artikel 4 i nævnte forordning, og indeholde de oplysninger, der omhandles i artikel 8 og 9 i nævnte forordning.

2. Senest tre måneder efter forelæggelsen af den i stk. 1 omhandlede anmodning skal de kompetente nationale myndigheder træffe beslutning om det forelagte driftsprogram.

Dog skal driftsprogrammerne ikke godkendes, medmindre de berørte producentorganisationer har fået meddelelse om en positiv beslutning som omhandlet i artikel 2, stk. 1.

3. De kompetente nationale myndigheder skal give producentorganisationerne meddelelse om deres beslutninger om godkendelse af driftsprogrammer. Driftsprogrammerne kan først iværksættes, når de kompetente nationale myndigheder har godkendt dem.

4. Med forbehold af artikel 18, 20 og 21 i forordning (EF) nr. 1433/2003 kan producentorganisationerne ansøge om støtte til deres driftsprogrammer.

Dog skal den pågældende nye medlemsstat bære det finansielle ansvar som følge af anvendelsen af støtte, der er modtaget i 2004 i strid med artikel 6 eller 8 i forordning (EF) nr. 1433/2003.

5. Med forbehold af artikel 7 i forordning (EF) nr. 103/2004 kan producentorganisationer, der er blevet anerkendt inden den 1. maj 2004 i overensstemmelse med national lovgivning, anmode om EF-tilbagekøbsgodtgørelse.

Dog skal den pågældende nye medlemsstat bære det finansielle ansvar som følge af meddelelsen af en negativ beslutning, jf. artikel 2, stk. 1.

Artikel 5

Støtte til anerkendte producentsammenslutninger

Anerkendte producentsammenslutninger kan ansøge om støtte i henhold til artikel 14, stk. 2, i forordning (EF) nr. 2200/96, hvis den er til rådighed i den pågældende medlemsstat, jf. artikel 5 i forordning (EF) nr. 1943/2003.

Hvis en anerkendelsesplan, der er godkendt i henhold til national lovgivning, er blevet iværksat inden den 1. maj 2004, skal godkendelsesdatoen, jf. artikel 18, stk. 1, i forordning (EF) nr. 1432/2003, anses for at være den 1. maj 2004.

Artikel 6

Kontrol

I 2005 kan de nye medlemsstater nedsætte procentsatsen for kontrol af producentorganisationer og producentsammenslutninger til ikke under halvdelen af de minimumssatser, der er fastsat i artikel 20, stk. 2, i forordning (EF) nr. 1432/2003 og i artikel 23, stk. 2, i forordning (EF) nr. 1433/2003.

Hvis de nye medlemsstater benytter sig af denne mulighed, skal procentsatsen i 2006 forhøjes med samme sats som nedsættelsessatsen i 2005, således at den i gennemsnit for to år når op på det normale niveau.

Artikel 7

Forordning (EF) nr. 1432/2003, (EF) nr. 1433/2003, (EF) nr. 1943/2003 og (EF) nr. 103/2004 anvendes med forbehold af bestemmelserne i nærværende forordning.

Artikel 8

Ikrafttrædelse

Denne forordning træder i kraft med forbehold af og på tidspunktet for ikrafttrædelsen af traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. april 2004.

På Kommissionens vegne

Franz Fischler

Medlem af Kommissionen

(1) EUT L 203 af 12.8.2003, s. 18.

(2) EUT L 203 af 12.8.2003, s. 25. Ændret ved forordning (EF) nr. 1582/2003 (EUT L 227 af 11.9.2003, s. 3).

(3) EFT L 297 af 21.11.1996, s. 1. Senest ændret ved Kommissionens forordning (EF) nr. 47/2003 (EFT L 7 af 11.1.2003, s. 64).

(4) EUT L 286 af 4.11.2003, s. 5.

(5) EUT L 16 af 23.1.2004, s. 3.